Baba Sussex se naam bekendPrins Harry en sy vrou, Meghan, met hul eersteling, Archie Harrison Mountbatten-Windsor. (Foto: Dominic Lipinski/Pool via AP) Die naam van prins Harry en sy vrou, Meghan, se nuwe pienkvoet is Woensdagmiddag bekendgemaak. Die nuutste lid van die Britse koninklike familie sal Archie Harrison Mountbatten-Windsor heet. Die wêreld het vandag ŉ eerste kykie na prins Harry en Meghan se eersteling gekry. Die hertog en hertogin van Sussex se seuntjie is op 6 Mei gebore en het 3,3 kg by geboorte geweeg. Koningin Elizabeth II het vanmiddag amptelik haar agtste agterkleinkind by Windsor-kasteel ontmoet. Prins Phillip en Meghan se ma was ook vir dié ontmoeting teenwoordig. Koningin Elizabeth II ontmoet haar agtste agterkleinkind by Windsor-kasteel. Prins Phillip en Meghan se ma, Doria Ragland, was ook teenwoordig. (Foto: Chris Allerton/SussexRoyal) Intussen het talle mense Meghan geloof dat sy nie soos prins William se vrou, Kate, enkele ure na prins Louis se geboorte in April verlede jaar die media te woord gestaan het nie. Kritici het gemeen Kate se perfekte voorkoms slegs ure nadat sy geboorte geskenk het, het ŉ onrealistiese beeld van ma’s en onmoontlike verwagting van ander vroue geskep. Dit is nie bekend hoe lank Meghan uit die openbare oog sal wees voordat sy haar amptelike verpligtinge as hertogin hervat nie. Harry en Meghan is in Mei 2018 by die St. George’s-kapel in Windsor naby Londen getroud en het in Oktober aangekondig hulle verwag hul eersteling. Die egpaar het in November 2017 verloof geraak.